সুযোগ সংবেদনশীলতা

সুযোগ সংবেদনশীলতা হল পরিবেশগত সংবেদনশীলতা সম্পর্কিত একটি মনস্তাত্ত্বিক ধারণা, যা প্রাথমিকভাবে মাইকেল প্লুস এবং জে বেলস্কি দ্বারা প্রচারিত হয়েছিল। এটি ইতিবাচক অভিজ্ঞতা এবং সহায়ক পরিবেশগত প্রভাবের প্রতি প্রতিক্রিয়ার ভিত্তিতে ব্যক্তিগত পার্থক্যকে বোঝায়। সুযোগ সংবেদনশীলতা অনুসারে, পরিবেশের ইতিবাচক দিকগুলোর প্রতি মানুষের সংবেদনশীলতার ক্ষেত্রে যথেষ্ট পার্থক্য দেখা যায়; কিছু মানুষ পিতামাতার যত্ন, সহায়ক সম্পর্ক এবং মনস্তাত্ত্বিক হস্তক্ষেপের মতো ইতিবাচক অভিজ্ঞতা থেকে বিশেষভাবে উপকৃত হন, অন্যদিকে অন্যরা এ ব্যাপারে কম বা একেবারেই সাড়া দেন না।

পটভূমি
সুযোগ সংবেদনশীলতার ধারণাটি পরিবেশগত সংবেদনশীলতার অন্যান্য তত্ত্বের সাথে সম্পর্কিত, যেমন পার্থক্যমূলক সংবেদনশীলতা, যা অনুসারে কিছু লোক নেতিবাচক এবং ইতিবাচক উভয় অভিজ্ঞতার প্রতি অন্যদের চেয়ে বেশি সংবেদনশীল হয়ে থাকে। সুযোগ সংবেদনশীলতা শুধুমাত্র ইতিবাচক অভিজ্ঞতার প্রতি প্রতিক্রিয়ায় ব্যক্তিগত পার্থক্য বর্ণনা করার একটি নির্দিষ্ট তাত্ত্বিক দৃষ্টিকোণ এবং পরিভাষা প্রদান করে থাকে।

সুযোগ সংবেদনশীলতা তত্ত্ব অনুসারে, যে ব্যক্তিরা ইতিবাচক অভিজ্ঞতা থেকে উপকৃত হন, তারা সুযোগ সংবেদনশীলতার উপাদানগুলির (অর্থাৎ, জিনগত, শারীরবৃত্তীয় বা মনস্তাত্ত্বিক বৈশিষ্ট্য) ফলস্বরূপ সুযোগ সংবেদনশীলতা প্রদর্শন করে থাকেন, অন্যদিকে যারা কম উপকৃত হন তারা সুযোগ অসংবেদনশীলতার উপাদানগুলির উপস্থিতির কারণে (বা সুযোগ সংবেদনশীলতা উপাদানগুলির অনুপস্থিতির কারণে) সুযোগ প্রতিরোধ দেখান। সুযোগ সংবেদনশীলতার পার্থক্যগুলিকে কেন্দ্রীয় স্নায়ুতন্ত্রের নিউরোবায়োলজিক্যাল পার্থক্যগুলির প্রতিফলন হিসাবে বিবেচনা করা হয়, যা জেনেটিক এবং পরিবেশগত উভয় কারণ দ্বারাই প্রভাবিত হয়।

প্রমাণ

ক্রমবর্ধমান সংখ্যক গবেষণা জিনগত, শারীরবৃত্তীয় এবং মনস্তাত্ত্বিক সহ বহু  সংবেদনশীলতা মার্কার সুযোগ সংবেদনশীলতার ব্যক্তিগত পার্থক্যের অভিজ্ঞতামূলক প্রমাণ সরবরাহ করে থাকে।

জেনেটিক মার্কার

বেশ কয়েকটি গবেষণায় দেখা গেছে যে ইতিবাচক অভিজ্ঞতার প্রতি প্রতিক্রিয়ার পার্থক্য জিনগত সংবেদনশীলতার সাথে সম্পর্কিত। উদাহরণস্বরূপ, কিয়ার্স এট আল. হাজার হাজার জিন ভ্যারিয়েন্টের উপর ভিত্তি করে পরিবেশগত সংবেদনশীলতার জন্য একটি পলিজেনিক স্কোর তৈরি করেছেন এবং দেখেছেন যে উচ্চতর জিনগত সংবেদনশীলতাসম্পন্ন শিশুরা উচ্চ মানের মনস্তাত্ত্বিক চিকিৎসার প্রতি আরও জোরালোভাবে সাড়া দেয়।

শারীরবৃত্তীয় মার্কার

গবেষণায় দেখা গেছে যে চাপের প্রতি উচ্চতর শারীরবৃত্তীয় প্রতিক্রিয়া (কর্টিসল দ্বারা নির্দেশিত) ইতিবাচক প্রভাবের প্রতি একটি শক্তিশালী ইতিবাচক প্রতিক্রিয়ার সাথে সম্পর্কিত। উদাহরণস্বরূপ, প্যানিক ডিসঅর্ডার এবং অ্যাগোরাফোবিয়ায় আক্রান্ত ব্যক্তিদের জন্য ব্যবহৃত এক ধরনের মনস্তাত্ত্বিক চিকিৎসা, এক্সপোজার-ভিত্তিক মনোরোগচিকিৎসা কার্যকারিতা পরীক্ষা করা একটি গবেষণায় দেখা গেছে যে, যাদের এক্সপোজারের সময় কর্টিসলের প্রতিক্রিয়া বেশি ছিল, তাদের দ্রুত আরোগ্য লাভের এবং চিকিৎসা থেকে বেশি উপকৃত হওয়ার সম্ভাবনাও বেশি।

মনস্তাত্ত্বিক মার্কার

বেশ কয়েকটি গবেষণায় দেখা গেছে যে, সংবেদনশীলতা পরিমাপ করার জন্য ডিজাইন করা একটি সাইকোমেট্রিক টুল, হাইলি সেনসিটিভ চাইল্ড (HSC) স্কেলে উচ্চ স্কোর করা শিশুরা মনস্তাত্ত্বিক হস্তক্ষেপের প্রতি আরও ইতিবাচকভাবে সাড়া দেয়। উদাহরণস্বরূপ, নোসেন্তিনি এট আল. একটি স্কুল-ভিত্তিক র‍্যাগিং-বিরোধী হস্তক্ষেপে সংবেদনশীলতা বৃহত্তর প্রতিক্রিয়ার সাথে সম্পর্কিত কিনা তা তদন্ত করার জন্য একটি
দৈবকৃত নিয়ন্ত্রিত পরীক্ষণ পরিচালনা করেছিলেন। ফলাফল ইঙ্গিত দেয় যে সংবেদনশীল শিশুরা হস্তক্ষেপের ইতিবাচক প্রভাব থেকে উল্লেখযোগ্যভাবে বেশি উপকৃত হয়েছে। সুযোগ সংবেদনশীলতা স্কুলের তরুণদের সামাজিক-আবেগিক সুস্থতাকেও প্রভাবিত করে বলে দেখা গেছে। স্কুলের পরিবেশে ইতিবাচক পরিবর্তনের প্রতিক্রিয়ায় সংবেদনশীল কিশোর-কিশোরীদের সুস্থতা বৃদ্ধি পেয়েছে। প্রাপ্তবয়স্কদের ক্ষেত্রে, উচ্চ সংবেদনশীলতা ইতিবাচক ছবির প্রতি বৃহত্তর প্রতিক্রিয়া এবং নেতা কর্তৃক মূল্যায়িত কর্মচারীদের কাজের উন্নত কর্মক্ষমতার পূর্বাভাস দেয় বলে দেখা গেছে।

সম্পর্কিত ধারণা

ডায়াথেসিস-স্ট্রেস মডেল
পার্থক্যমূলক সংবেদনশীলতা
পরিবেশগত সংবেদনশীলতা
জিন-পরিবেশ মিথস্ক্রিয়া
অত্যন্ত সংবেদনশীল ব্যক্তি
ইন্দ্রিয়গত প্রক্রিয়াকরণ সংবেদনশীলতা

তথ্যসূত্র

বিষয়শ্রেণী:বিকাশমূলক মনোবিজ্ঞান
বিষয়শ্রেণী:পরিবেশগত সংবেদনশীলতা